Simonka György: Mi nem bűnözők, hanem ártatlanok vagyunk
2020. január 14., 09:53
„Mi nem bűnözők, hanem ártatlanok vagyunk” – mondta Simonka György kedd reggeli rövid sajtótájékoztatóján. A fideszes országgyűlési képviselő az előzetes ülésre érkezett a bíróságra. A politikus és 32 társa ellen ugyanis költségvetési csalás bűntette miatt indult büntetőügy a Fővárosi Törvényszéken.
„Nem követtünk el semmilyen bűncselekményt, nem örülünk, hogy itt kell lennünk” – fogalmazott.
Simonka elmondta, a mai napon ismerik majd meg a végleges vádiratot, ami anyag eddig a rendelkezésére állt, abból – mint fogalmazott –, ő maga nem látja azokat a kapcsolódási pontokat és összhangot, ami a nyomozati anyag és a vádirat megállapításai között meg kellene, hogy legyen.
Szoláriumot és biliárdasztalt is lefoglalt a rendőrség Simonka Györgynél | Magyar Hang
„Bízom abban, hogy változni fog a vádirat, de leginkább abban bízom, hogy az igazságszolgáltatás, a törvényhozás, a bíróság kimondja az ártatlanságunkat” – fogalmazott.
Bűnszervezetben elkövetett, különösen jelentős vagyoni hátrányt okozó költségvetési csalás bűntette és más bűncselekmények miatt nyújtott be vádiratot Simonka György és 32 társa ellen a Központi Nyomozó Főügyészség tavaly augusztusban.
Simonka György mentelmi jogát 2018 októberében függesztette fel a Parlament.